钦定古今图书集成/明伦汇编/官常典/第713卷 > 辛谧
## 钦定古今图书集成/明伦汇编/官常典/第713卷 > 辛谧

按：《晋书》本传：“谧字叔重，陇西狄道人也。父怡，幽州刺
史，世称冠族。谧少有志尚，博学善属文，工草隶书，为
时楷法。性恬静，不妄交游。召拜太子舍人、诸王文学，
累征不起。永嘉末，以谧兼散骑常侍，慰抚关中，谧以
洛阳将败，故应之。及长安陷，没于刘聪，聪拜太中大
夫，固辞不受。又历石勒、季龙之世，并不应辟命。虽处”
丧乱之中，颓然高迈，视荣利蔑如也。及冉闵僭号，复
备礼征为太常。谧遗闵《书》曰：“昔许由辞尧，以天下让
之，全其清高之节；伯夷去国，子推逃赏，皆显史牒，传
之无穷，此往而不反者也。然贤人君子，虽居庙堂之
上，无异于山林之中，斯穷理尽性之妙，岂有识之者
邪！是故不婴于祸难者，非为避之，但冥心至趣而与
吉会耳。谧闻物极则变，冬夏是也；致高则危，累棋是
也。君王功已成矣，而久处之，非所以顾万全，远危亡
之祸也。宜因兹大捷，归身本朝，必有许由、伯夷之廉，
享松、乔之寿，永为世辅，岂不美哉！”因不食而卒。